b'\n_START_ARTICLE_\nTheo Morell\n_START_SECTION_\nZgodnja mladost\n_START_PARAGRAPH_\nTheo Morell se je rodil 22. julija leta 1886 kot drugi otrok v dru\xc5\xbeini o\xc4\x8detu Karlu Morellu in materi Elise Reuling. O\xc4\x8de je bil po poklicu u\xc4\x8ditelj in je bil doma v majhni vasici Trais-M\xc3\xbcnzenbergu v zgornjem Hessnu, mati pa je prihajala iz me\xc5\xa1\xc4\x8danske dru\xc5\xbeine v Darmstadtu._NEWLINE_Zaradi krhkega zdravja in ponavljajo\xc4\x8dimi se \xc5\xbeelod\xc4\x8dnimi kr\xc4\x8di se je zdelo nemogo\xc4\x8de, da bi lahko prestal katerikoli napornej\xc5\xa1i \xc5\xa1tudij, zato je ostal z o\xc4\x8detom v doma\xc4\x8di vasici, ki ga je usmeril v u\xc4\x8diteljski poklic. S \xc5\xa1tirinajstimi leti je od\xc5\xa1el v pripravljalnico v Luchu in za konec se je udele\xc5\xbeil \xc5\xa1e u\xc4\x8diteljskega seminarja v Friedbergu. Prvo u\xc4\x8diteljsko mesto so mu leta 1905 dodelili v Bretzenheimu pri Mainzu.\n_START_SECTION_\nPoklic zdravnika\n_START_PARAGRAPH_\nPo dopolnitvi 20. leta se je odlo\xc4\x8dil zapustiti od o\xc4\x8detove volje vsiljen poklic u\xc4\x8ditelja in se je ponovno \xc5\xa1el \xc5\xa1olati. Po opravljeni maturi se je leta 1907 vpisal na univerzo v Gie\xc3\x9fnu kot \xc5\xa1tudent medicine. Na doma\xc4\x8di univerzi je bil samo en semester, nato pa je od\xc5\xa1el na univerzo Ruperta-Carola v Heidelbergu, kjer je 26. julija 1909 opravil zdravni\xc5\xa1ki predizpit. Med tem \xc4\x8dasu se je izpopolnjeval tudi v Franciji, v kraju Grenoble na pripravljalna \xc5\xa1ola za medicino, \xc3\x89cole de M\xc3\xa9dicine de Grenoble. Od decembra 1909 do sredine leta 1910 je Morell obiskoval predavanja Ilja Me\xc4\x8dnikovega (bakteriologa Pasterjevega in\xc5\xa1tituta in Nobelovega nagrajenca leta 1908 na podro\xc4\x8dju imunologije) in na Clinique D`Accouchement Tournier, kjer je dobil asistentsko mesto pri profesorju Baru, uglednemu ginekologu. Poslednja semestra je kon\xc4\x8dal v M\xc3\xbcnchnu v \xc5\xa1oli Kraljice klinik viteza Friedricha von M\xc3\xbcllerja in 10. maja 1912 opravil zadnji ustni izpit. \xc5\xa0e istega dne se je preselil v Kreuznach in opravljal asistensko delo. 23. maja 1913 mu je bavarska vlada izdala dovoljenje za opravljanje zdravni\xc5\xa1kega poklica. Pribli\xc5\xbeno \xc4\x8detrt leta pozneje je uspe\xc5\xa1no zagovarjal doktorsko disertacijo z naslovom\xc2\xa0\xc2\xbb\xc5\xa0estnajst primerov zavle\xc4\x8dene pre\xc4\x8dne lege in njihovo zdravljenje na univerzitetni \xc5\xbeenski kliniki v M\xc3\xbcnchnu\xc2\xab\xc2\xa0na Visoki medicinski fakulteti bavarske kraljevske Ludwig Maximilijanove univerze in 13. avgusta 1913 pridobil doktorski naziv._NEWLINE_V letih 1912-1914 je pre\xc5\xbeivel na ladjah kot ladijski zdravnik in tako do\xc5\xbeivel pet velikih plovb: enkrat do New Yorka, dvakrat do Buenos Airesa, enkrat v Swakopmund (okrajno sredi\xc5\xa1\xc4\x8de takratne Nem\xc5\xa1ke jugozahodne Afrike) in dvakrat do Duale._NEWLINE_Ob izbruhu Prve svetovne vojne se je kot prostovoljec javil v 83. (3. hessenski) polk in nekaj \xc4\x8dasa deloval kot bataljonski zdravnik na zahodnem boji\xc5\xa1\xc4\x8du, za kar je prejel \xc5\xbeelezni kri\xc5\xbeec II. stopnje (Eisernes Kreuz 2. Klasse)._NEWLINE_Najpomembnej\xc5\xa1i preobrat v zasebnem \xc5\xbeivljenju je do\xc5\xbeivel 2. februarja 1916, ko je spoznal Johanno M\xc3\xb6ller; 7. avgusta 1917 sta se poro\xc4\x8dila. Johanna je bila iz premo\xc5\xbene dru\xc5\xbeine in je zato igrala pomembno vlogo, ko je Morell opustil svojo prakso v Dietzenbachu. Zakonca sta se preselila v Berlin in 18. oktobra 1918, kjer je odprl svojo ordinacijo za urologijo in elektri\xc4\x8dno terapijo na Bayreutherstrasse 7, v t. i. bavarski berlinski \xc4\x8detrti; njegov prvi pacient je bil tovarnar obla\xc4\x8dil Willi Sch\xc3\xbctter._NEWLINE_Dvakrat so mu ponudili \xc4\x8dastne slu\xc5\xbebe na tujih dvorih, in sicer enkrat na perzijskem, drugi\xc4\x8d pa na romunskem dvoru, vendar je obe ponudbi odklonil.\n_START_SECTION_\nHitlerjev osebni zdravnik\n_START_PARAGRAPH_\nSredi maja 1936 je prejel telefonski klic brigadirja Schauba z ukazom, da mora urgentno priti v M\xc3\xbcnchen po osebnem naro\xc4\x8dilu Hitlerja, ker je Heinrich Hoffmann hudo zbolel. Morell je uspe\xc5\xa1no ozdravil vnetje ledvic z uporabo sulfonamida, ki je hitro u\xc4\x8dinkoval in ga je v svoji praksi \xc5\xbee preizkusil._NEWLINE_Hoffmannova priporo\xc4\x8dila sta na Hitlerja naredila vtis, nakar mu je po preizkusu ponudil mesto osebnega zdravnika. Morell je slu\xc5\xbebo sprejel, s \xc4\x8demer je bila njegova \xc5\xbeena, Johanna, zelo nezadovoljna._NEWLINE_Zaradi njegovih metod zdravljenja med slu\xc5\xbebovanjem je velikokrat pri\xc5\xa1el v konflikt z Karlom Brandtom, ki je bil v zdravni\xc5\xa1kem spremstvu \xc5\xbee od leta 1933._NEWLINE_Njegovo zdravljenje bolnikov je vklju\xc4\x8devalo razli\xc4\x8dne substance, kot so npr. grozdni sladkor, sulfonamid, harmin, homburg 680, mutaflor, omnadin in celo kokain (preko kapljic za o\xc4\x8di)._NEWLINE_V \xc4\x8dasu Hitlerjevega zdravljenja je postal solastnik oz. je sodeloval z mnogimi podjetji, kot so Pharmo, Kosolup, Ankermann & Co., Johann Schmodt KG ter Hamma Drogen und Chemikalienvertriebs GmbH, od katerih je prejemal visoke vsote denarja. Po dokon\xc4\x8dnem zlomu Tretjega rajha leta 1945 so vsi posli propadli.\n_START_SECTION_\nOdpustnica in smrt\n_START_PARAGRAPH_\n21. aprila 1945, ob 21\xca\xb0 je Morell pri\xc5\xa1el skupaj z Stumpfeggrom in Hitlerju predlagal kofein za po\xc5\xbeivitev. Slednji se je mo\xc4\x8dno razburil in med drugim dejal,\xc2\xa0\xc2\xbbnaj gre domov, sle\xc4\x8de uniformo in se vede, kot da se nista nikoli sre\xc4\x8dala.\xc2\xab\xc2\xa0(Katz: 1986, str. 327). Nekateri viri trdijo, da je zdravnika odslovil z besedami:\xc2\xa0\xc2\xbbNobenega zdravnika ne potrebujem ve\xc4\x8d!\xc2\xab. (Katz: Hitlerjev osebni zdravnik, 1986, str. 7); Morella je zamenjal Werner Haase. 23. aprila 1945 je zapustil Berlin z enim poslednjih letal in od\xc5\xa1el v M\xc3\xbcnchen. 17. julija 1945 so ga Ameri\xc4\x8dani aretirali v bolni\xc5\xa1nici Bad Reichenhall. Skozi vrsto izpra\xc5\xa1evanj je bil v petih tabori\xc5\xa1\xc4\x8dih, potem pa so ga 26. semptembra 1947 izpustili iz Dachaua. V zadnjih letih \xc5\xbeivljenja je bolehal za arteriosklerozo z okvarami sr\xc4\x8dne mi\xc5\xa1ice pri neuravnavanem zvi\xc5\xa1anem krvnem tlaku, Parkinsonovo boleznijo in motnjami v govoru ter spominu. Na njegovo \xc5\xbeeljo so ga prepeljali v okro\xc5\xbeno bolni\xc5\xa1nico Tegernsee, Alpenhof v Rottach-Egernu, kjer je 26. maja 1948 ob 4,10\xca\xb0 zaradi infarkta umrl.\n_START_SECTION_\nPolemike okoli zdravnikovega vpliva na politi\xc4\x8dno dogajanje\n_START_PARAGRAPH_\n\xc4\x8ceprav je Morell opravljal zdravni\xc5\xa1ki poklic \xc5\xbee dolgo \xc4\x8dasa preden je spoznal Hitlerja, so ga zavezni\xc5\xa1ki preiskovalci po njegovi aretaciji kmalu po koncu vojne razglasili za \xc5\xa1arlatana zaradi njegovih dvomljivih metod zdravljenja z malo znanimi substancami za tisti \xc4\x8das. Po drugi strani pa so njegovi pacienti zelo hvalili njegove metode zdravljenja, kar med drugim potrjujeta uspe\xc5\xa1na ozdravitev Heinricha Hoffmanna od te\xc5\xbeke bolezni ledvic z uporabo sulfonamida in profesor Percy Ernst Schramm, nestor zgodovinopisja o Hitlerju, ki je o Theo Morelu zapisal:\xc2\xa0\xc2\xbbLahko bi na\xc5\xa1tel imena \xc4\x8dastnikov, ki so se po Morellovem zdravljenju o\xc4\x8ditno bolje po\xc4\x8dutili. Hitlerjevo zaupanje Morellu torej ni mogo\xc4\x8de razumeti tako, da je nasedel maza\xc4\x8du in vra\xc4\x8du.\xc2\xab\xc2\xa0(Katz: Hitlerjev osebni zdravnik, 1986, 340). Med njegovimi bolj pomembnimi pacienti so bili poleg Hitlerja \xc5\xa1e Rudolf Hess, Herman G\xc3\xb6ring, Joseph Goebbels, Walther Funk, Albert Speer, Joachim von Ribbentrop, Heinrich Himmler, feldmar\xc5\xa1ala Ewald von Kleist in G\xc3\xbcnther von Kluge, generalpolkovnika Alfred Jodl in Heinz Wilhelm Guderian (z njihovimi dru\xc5\xbeinami vred), pa tudi takratni fa\xc5\xa1isti\xc4\x8dni voditelj Benito Mussolini in japonski odposlanec v Berlinu, general Hiro\xc5\xa1i O\xc5\xa1ima. Zaradi njegove spretnosti z injekcijami se ga je prijel vzdevek\xc2\xa0\xc2\xbbdoktor brizgalk\xc2\xab._NEWLINE_Mnogi viri pomembnej\xc5\xa1ih predstavnikov SS-a in zdravnikov navajajo, da so\xc2\xa0\xc2\xbbinjekcije dr. Morella uni\xc4\x8dile Hitlerja in razru\xc5\xa1ile Tretji rajh\xc2\xab, vendar je tako mi\xc5\xa1ljenje zmotno, saj je bil Hitler\xc2\xa0\xc2\xbb\xc5\xbertev svoje lastne histerije in \xc5\xbeiv\xc4\x8dnosti, ki sta po\xc4\x8dasi na\xc4\x8deli sicer trdno zdravje in navsezadnje \xc5\xbee razum\xc2\xab, kar potrjujejo zdravnikovi zapiski, zaplenjeni leta 1945 od 3. ameri\xc5\xa1ke armade._NEWLINE_Theo Morell ni bil nikoli resni\xc4\x8dni pripadnik NSDAP in se je leta 1933 v\xc4\x8dlanil v stranko le zavoljo obvarovanja lastnega \xc5\xbeivljenja na priporo\xc4\x8dilo Alfonsa Sacka. Zaradi zdravljenja bolnikov, ki so bili \xc5\xbeidovskega rodu, ga je Nacionalsocialisti\xc4\x8dna Nem\xc5\xa1ka zdravni\xc5\xa1ka zveza celo ovadila kot\xc2\xa0\xc2\xbb\xc5\xbeidovskega zdravnika\xc2\xab. Ob vstopu v stranko so to preklicali._NEWLINE_Za razliko od Brandta, ki je bil obto\xc5\xbeen zlo\xc4\x8dinov nad \xc4\x8dlove\xc4\x8dnostjo na N\xc3\xbcrnber\xc5\xa1kem procesu, Morell nikoli ni bil obto\xc5\xbeen \xc4\x8desar koli, saj ga nobena od \xc5\xa1tirih to\xc4\x8dk v obto\xc5\xbenici ni zadevala.'